Cupa Mondială de Rugby din 1999, a fost prima competiție de nivel global din "Era Profesionistă", după ce, în august 1995, Federația Internațională de Rugby a acceptat că jucătorii pot să beneficieze de unele recompense materiale pentru jocul lor. Ediția 1999 a fost găzduită de Țara Galilor, dar o serie de meciuri s-au jucat în Anglia, Franța, Scoția și Irlanda. S-au calificat automat numai 4 națiuni, primele trei pe baza rezultatelor obținute la Cupa Mondială de Rugby din 1995: campioana mondială (Africa de Sud), vice-campioana (Noua Zeelandă) și locul 3 (Franța); cea de-a patra, a fost țara gazdă, Țara Galilor.